– ‘मिशन’ को आप किसी भी अर्थ में लो, वास्तव में मिशन एक स्वाभाव होता है। किसी भी कार्य को अपनी संतुष्टि के लिए करना। मैं डॉक्टर हूँ, अपनी ड्यूटी नहीं करता तो कोताही है। बहुतों के मन में कोई सामाजिक सरोकार होता है, वे अपना कार्य चुपचाप करते रहते हैं। आप ऐसे बहुत से लोगों को जानते होंगे, जो न तो समाचारों में रहने की चिंता करते हैं, न फोटो खिंचवाते हैं और न ही मान-सम्मान की आशा करते हैं। वे चाहे सुबह उठ कर कीड़ों को दाना डालें, अस्पताल जाकर मरीजों की सेवा करें, पानी पिलाएँ, पेड़-पौधे लगाएँ। ये सब मिशन ही हैं। साहित्य से मेरा लगाव बचपन से है, दस-ग्यारह वर्ष की उम्र से। फिर मेरा विश्वास बना कि साहित्य समाज को संवेदनशील बनाने का बढ़िया माध्यम है। और न सही, कम से कम लेखक को तो बनाता ही है कि जो वह लिख रहा है, उसकी पहली उदाहरण उसे खुद होना चाहिए। लिखने के बाद कोई पत्र आ जाए, कोई फोन पर बात कर ले तो और भी अच्छा लगता है। इसलिए यह मेरी जरूरत है। यह काम मैं लघुकथा व ‘मिन्नी’ त्रैमासिक के माध्यम से कर रहा हूँ। वैसे मैं अन्य विधाओं में भी काम कर रहा हूँ। मेरा उद्देश्य सामाजिक सरोकार है, मनुष्य उस का केंद्रबिंदु है। रचना चाहे किसी भी विधा में हो।